《同徵甫在明入碧云寺寺僧导饮流杯池上》
明代·黎民表

鹫岭东回启石扉，岚光竹色递相依。亭前古柳如人长，木杪春泉作雪飞。

椿叶初齐供客饭，藓花犹碧染行衣。清凉此地堪招隐，久卧长安兴自违。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。